সোমালিল্যান্ড
সোমালিল্যান্ড (সোমালি: Somaliland; আরবি: صوماليلاند; أرض الصومال‎) পূর্ব আফ্রিকার আফ্রিকার শৃঙ্গ অঞ্চলে, আদেন উপসাগরের দক্ষিণ উপকূলে অবস্থিত একটি স্বঘোষিত রাষ্ট্র। এটির পূর্ন আনুষ্ঠানিক নাম সোমালিল্যান্ড প্রজাতন্ত্র (সোমালি: Jamhuuriyadda Soomaaliland, আরবি: جمهورية صوماليلاند জুমহুরিয়াত সুমালিলান্দ)। আন্তর্জাতিকভাবে অঞ্চলটিকে সোমালিয়ার অংশ হিসেবে গণ্য করা হয়। সোমালিল্যান্ডের সরকার নিজেকে ব্রিটিশ সোমালিল্যান্ড অঞ্চলের উত্তরাধিকার রাষ্ট্র হিসেবে গণ্য করে, যা অতীতে স্বল্প সময়ের জন্য সোমালিল্যান্ড রাষ্ট্র হিসেবে স্বাধীনতা লাভ করেছিল। পরবর্তীকালে এটিকে অছিভুক্ত সোমালিল্যান্ড অঞ্চল (প্রাক্তন ইতালীয় সোমালিল্যান্ড) অঞ্চলটির সাথে ১৯৬০ সাথে একত্রীকৃত করে সোমালি প্রজাতন্ত্র গঠন করা হয়েছিল। সোমালিল্যান্ডের উত্তর-পশ্চিম সীমান্তে জিবুতি, দক্ষিণ ও পশ্চিমে ইথিওপিয়া এবং পূর্বে সোমালিয়া অবস্থিত। সোমালিল্যান্ড সরকারের দাবিকৃত ভূখণ্ডের আয়তন ১,৭৬,১২০ বর্গকিলোমিটার (৬৮,০০০ মা২)। ২০১৪ সালের হিসাব অনুযায়ী এখানে প্রায় ৩৫ লক্ষ লোকের বাস। হারগেইসা অঞ্চলটির রাজধানী ও বৃহত্তম নগরী।